Uskumatu aga tõsi - juba ongi käes aasta 2009. Jõulupühad on juba kauge minevik ja enamus maarjamaalasi ootavad ilmselt juba pikisilmi kevade algust. Ega see enam teab mis mägede taga tõepoolest pole, mõned kuud veel vaja tuisku (loe: lörtsi) ja tormi trotsida ja ongi käes. Eks ta vist nii kipub olema, et kui sooja ja päikest eriti ei ole, siis osatakse seda ka vääriliselt hinnata. Vastupidiselt meile imelikele, kes me siin Perthis viimased paar nädalat kaunis kuuma ilma oleme pidanud taluma  ja pikisimi ühte pilvist päeva ootame, et saaks natuke sest ülevoolavast päikesepaistest puhata. Päris ausalt ka see 40 kraadi päeval varjus ja 30 kraadi öösel ei ole enam normaalne, seda enam, et meil elukohas puudub selline taevane leiutis nagu konditsoneer, mis meie magamise võimalikkusele oluliselt kaasa aitaks. Aga pole hullu eks harjume kunagi ära...või loodetavasti siiski mitte, sest kuidas me siis põhjamaiselt kargesse Eestisse kunagi naasta saaksime.